
FJELLKONFERANSEN 2002 – Beitostølen 8. – 10. september:

STATSKOGS ROLLE SOM  TILRETTELEGGER I NORSKE FJELL
v/ Kirsti Kolle Grøndahl, styreleder i Statskog SF

Gode fjellvenner!

Som styreleder for Statskog vil jeg få takke for invitasjonen til å holde innlegg ved dette hovedarrangementet i ”Fjellenes År”.  

Noen vil kanskje lure på hvorfor fjellforvaltning og markeringen av ”Fjellenes År” er så sentrale tema for Statskog. Svaret er ikke mer ”mystisk” enn at Statskog er grunneier for ca 1/3 av fastlands-Norge. Av dette ligger mer enn 80% over skoggrensa. Statskog er således både landets største grunneier av fjellområder og samtidig største grunneier av områder med villmarkspreg.

Fra Stortinget og Statskogs generalfor​samling, dvs. landbruksministeren, er det uttrykt en rekke forventninger til Statskog. I korthet oppfatter vi at våre politiske overordnede har en hovedforventning om at foretaket skal ligge i front når det gjelder å oppfylle nasjonale mål for bruk og vern av skog- og fjellområdene. Dette handler om å sikre at naturverdiene brukes uten å forbrukes i et langsiktig perspektiv, og at allmennheten får nyte godt av opplevelsesverdiene og høste av naturens overskudd - vilt, fisk, bær og sopp. 

Innenfor disse rammene er det dessuten et viktig mål at naturressursene på statens grunn skal gi grunnlag for næringsmessig utnyttelse som kan komme distriktene til gode.  Med andre ord, en ressurs​forvaltning som er lokalt akseptert og sam​tidig økologisk og økonomisk bærekraftig i et langsiktig perspektiv. 

Etter mitt kjennskap vil jeg hevde at det er et godt samsvar mellom målene for den norske markeringen av ”Fjellenes År” og de mål Statskog legger til grunn for drift og forvaltning av fjellområdene på statsgrunn. I dette innlegget vil jeg forsøke å underbygge dette nærmere.

Vi er godt kjent med hvor dramatisk andelen av villmarkspregede områder i Norge er blitt redusert i løpet av de siste 100 årene – fra ca 40 % i 1900 til nær 10 % i dag.  Mestedelen av disse 10 prosentene ligger på statsgrunn.  I sin egen virksomhet har Statskog derfor et særlig ansvar for å unngå inngrep som kan redusere omfanget av villmarksområdene ytterligere. Dette er et ansvar Statskog tar meget alvorlig.  

I det følgende vil jeg rette fokus mot 3 hovedtema: 

· Statskogs virksomhet med hovedvekt på rollen som  tilrettelegger for det enkle friluftslivet i fjellområdene

· Statskogs miljøstyrings​tiltak for å sikre en bærekraftig forvaltning av fjellområdene på statsgrunn, og 

· Mulighetene for miljøbasert turisme i og rundt fjellområdene på statens grunn. 

Jeg var opprinnelig bedt om å si noe om Statskogs rolle som  bruker av norske fjell. Etter som det stort sett er andre som bruker disse områdene, har jeg tillatt meg å bytte ut ’bruker’ med tilrettelegger.  Det gir etter min mening en mer dekkende beskrivelse av Statskogs funksjon. 

Tilretteleggingen av fjellområdene på statsgrunn er i hovedsak rettet mot allmenn​hetens bruk, samt utøvelse av lovfestet bruksrett  knyttet til reindrift og til allmen​ninger hvor Statskog står som den formelle eier av grunnen. Eksemp​ler på slik bruksrett er beitebruk, seterdrift, jakt, fangst og fiske.  Annen, nærings​messig utnyttelse av fjellområdene skjer i beskjeden utstrekning og da ofte i andre parters regi, eller ved et samarbeid mellom Statskog og lokale interessenter.  

Reindriftsnæringen er konsentrert om Nord- og Midt-Norge, mens allmenningsrettene etter Fjelloven,  i hovedsak gjelder i Midt- og Sør-Norge. Representanter for reindriftsnæringen og Norges fjellstyre​samband vil i senere innlegg komme nærmere inn på disse brukerinteressene.  Jeg vil derfor konsentrere oppmerksomheten om Statskogs rolle i forhold til allmennhetens bruk,  dvs. hvordan Statskog forvalter statens grunn og tilrettelegger for jakt, fiske og annet friluftsliv i fjellet.  

Kort om Statskogs virksomhet 

Så litt mer om  virksomhet. 

I formålsparagrafen for Statskog heter det at:  

”Statskog har til formål selv, gjennom deltakelse eller i samarbeid med andre,  å - forvalte, - drive og - utvikle statlige skog- og fjelleiendommer med tilhørende ressurser og annen naturlig tilgrensende virksomhet.  

Eiendommene skal drives effektivt med sikte på å oppnå et tilfredsstillende økonomisk resultat. Det skal drives et aktivt naturvern og tas hensyn til frilufts​livet. Ressursene skal utnyttes balansert, og fornybare ressurser skal tas vare på og utvikles videre.” 

Cirka 25 prosent av Statskogs forvaltningsareal er statsallmenning.  Her er det fjellstyrene som etter fjelloven forvalter rettigheter som jakt, fiske og beite. Fjelloven gir innenbygdsboende særskilte rettigheter til jakt og fiske i stats​allmenningen. 
Statskogs samlede omsetning i 2001 utgjorde 231 millioner kroner, fordelt på følgende virksomhetsområder:

tjenesteyting, skogbruk, jakt-fiske-friluftsliv, bortfeste av eiendom, fallkontrakter og salg av grus/malm. 

Statskog er en stor tjenesteyter i utmark og utfører oppdrag  for en rekke andre aktører i fjellområdene.  I det meste av Nord-Norge er Fjelltjenesten utførende feltorgan for de fleste av Statens Naturoppsyns funksjoner, bl.a. i nasjonalparkene. Videre utfører Statskogs feltpersonell en rekke registrerings​oppgaver og miljø​overvåking for blant andre: NINA-NIKU. 

I sum bidrar disse - nærmere 50 årsverk bare i Fjelltjenesten - til å opprettholde et kostnadseffektivt feltapparat og til en tilstede​værelse av kompetente fag​folk over det meste av landet. Med sin profesjonelle bakgrunn og omfat​​tende natur- og lokalkunnskap er dette personellet en viktig ressurs i lokal​samfunnet, ikke minst i utkantkommuner der Statskog er viktig grunneier. (Jeg tror ikke at jeg tar munnen for full når jeg påstår at Statskog  innehar landets sterkeste, samlede kompetanse når det gjelder natur/ressursforvaltning og friluftsliv)   
Våre sentrale politikere  har i lang tid vært opptatt av hvorfor staten i det hele tatt skal eie skog- og fjellområder.  Da Stortinget tidligere i år behandlet meldingen om statlig eierskap, konkluderte Stortinget med at Statskog fortsatt skal være heleid av staten. Stortinget ga således sin tilslutning til Regjeringens begrunnelse for eierskapet :

”Begrunnelsen for at staten bør eie skog- og utmarksarealer er å sikre en effektiv ressursutnyttelse til beste for samfunnet og å tilrettelegge for allmennhetens behov for  jakt-, fiske- og friluftstilbud m.v.”
I Statskogs strategi er vektleggingen av hensynet til naturvern og friluftsliv på statsgrunn blitt styrket i forhold til tidligere. Dette er i tråd med generelle føringer for norsk natur​forvaltning.

Statskogs målsetting er krevende:  

På den ene siden skal vi oppfylle kravet fra vår eier om kostnadseffektiv drift og tilfredsstillende økonomi - på den andre siden hensynet til naturvern og friluftsliv. Slik dagens styre ser det er det imidlertid ingen tvil om vektleggingen, nemlig at: Statskog vektlegger samfunns​ansvaret og den langsiktig samfunnsnytten fremfor å være en statlig ”pengemaskin”.  

Det er en realitet at Statskogs inntekter er beskjedne sammenlignet med tilsvarende arealer på privat grunn. Det henger sammen med at den største verdien – slik Statskog vurderer det - av statens utmarksressurser er knyttet til det å sikre natur​opplevelse, helse og trivsel for folk flest, dvs. goder som er vanskelig å sette noen prislapp på. Hvis disse godene kan bidra til å redusere vårt helse- og sosialbudsjett med bare en prosent eller to, snakker vi om verdier i milliarder.   

For det store flertall av Statskogs brukere er utmarksområdene i fjellet først og fremst en viktig arena for det enkle friluftslivet. Ved siden av Statskogs og fjellstyrenes tilbud innen  jakt, fiske og friluftsliv er Den norske Turistforening - med underliggende lokal​foreninger - en sentral samar​beids​aktør. Med sine mange turisthytter bundet sammen av merkede løyper gir Turistforeningen et  omfattende tilbud til fjellvandrere sommer og vinter.  Statskog, Fjellstyresambandet og Turistforeningen har inngått en samarbeids​avtale med fokus på felles verdigrunnlag og på samarbeid om drift og tilrettelegging der dette er hensiktsmessig.

Turistforeningen, Statskog og Fjellstyresambandet  er enige om å samarbeide om:


Å være pådrivere i samfunnsarbeidet for friluftsliv, bidra til samarbeid og utvikling av friluftslivstilbud til beste for samfunnet og brukerne.

Å bidra til opplæring og holdningsskapende arbeid innen friluftsliv, jakt og fiske.

Å stimulere barn og unge til friluftsliv og gi dem økt innsikt og forståelse for det enkle friluftslivets egenart.

Å øke kunnskapen om naturen og naturens sårbarhet overfor ferdsel og andre aktiviteter.

Å bidra aktivt til å øke kunnskapen om hverandres virksomhet internt og eksternt. Og 

*  Å medvirke til samarbeid, næringsutvikling og økt verdiskaping i bygdene.

Gjennom avtalen forplikter  de tre samarbeidspartene seg til å stimulere til lokale avtaler mellom Turistforeningens medlemsforeninger, Statskogs distriktsorganisasjon og fjellstyrene innenfor rammen av organisasjonenes mål og oppgaver.

Der det ligger geografisk til rette for det utfører Statskogs feltapparat transportoppdrag, tilsyn og andre oppgaver etter nærmere avtale med noen av de lokale turist​foreningene. Omfanget er størst i Nord-Norge, der Fjelltjenesten utfører denne typen tjenesteyting. 

Statskogs økonomiske virksomhet i  fjellområdene er i særlig grad knyttet til salg av jakt- og fiskekort - og da til priser som folk flest er i stand til å betale. Ved knapphet på slike tilbud fordeles godene etter loddtrekningsprinsippet. Det siste er særlig aktuelt for tildeling av storviltjakt.  For barn under 16 år og eldre over 67, er innlandsfiske gratis i alle fjellvann og innlandsvassdrag hvor Statskog selger fiskekort.  

I likhet med avtalen med Turistforeningen og Fjellstyresambandet har Statskog inngått en lignende samarbeids​avtale med Norges Jeger- og Fiskerforbund. Avtalen peker bl.a. på partenes felles verdigrunnlag og hvilke faktorer som er viktige for å nå felles mål for forvaltning av jakt, fiske og annet friluftsliv.

Statskog og Jeger- og Fiskerforbundet har definert følgende felles verdigrunnlag:
· Samarbeidet mellom NJFF og Statskog skal fundamenteres på ideen om bevaring av biologisk mangfold og bærekraftig forvaltning av ressursene. Dette skal gjøres gjeldende i forhold til skogbruk, vilt- og fiskeforvaltning og øvrig virksomhet. Høsting av naturens overskudd skal kunne gjøres gjennom tilrettelegging for jakt og fiske.

· Tilretteleggingen skal gjøres på en måte som sikrer allmennhetens interesser.
· Partene vil i fellesskap arbeide for å bygge ned hindre/barrierer som kan virke begrensende for allmennhetens muligheter for utøvelse av jakt og fiske. 
Partene har et felles ansvar for å medvirke til informasjonsarbeid for å skape bred aksept i samfunnet for at jakt og fiske er naturlige og integrerte elementer i en moderne naturforvaltning.
Kort oppsummert vil jeg karakterisere fjellområdene på statsgrunn og allmennhetens opplevelsesmuligheter i disse områdene som en  viktig del av vår nasjonale natur- og kulturarv; - ja,  for mange selve arvesølvet. Dette understrekes også av at store deler av disse områdene er vernet eller foreslått vernet som nasjonalpark etter naturvernlovens bestemmelser.

Miljøsikring av Statskogs virksomhet:  sterk fokus på fjellområdene
Statskog har de seneste åra lagt ned mye arbeid for å sikre at virksomheten tar tilstrekkelig hensyn til miljøet. Som ledd i skogbruksvirksomheten er det bl.a. gjennomført en omfattende kartlegging av nøkkelbiotoper  Det alt vesentlige av selskapets skogsdrift er nå miljøsertifisert, basert på 

”Levende Skog”- standarden.  Et ledd i sertifiseringen er å utarbeide landskapsplaner som fanger opp økologiske hensyn, kulturvernhensyn og hensynet til allmennhetens bruk. Planene utformes i samråd med berørte interesseorganisasjoner. 

Statskog er i ferd med å utvikle et miljø- og kvalitets​system for utmarksforvaltningen.  I denne sammenheng har Statskog i perioden 1998-2001 gjennomført 4 pilotprosjekter. Disse er i stor grad konsentrert om viktige utfordringer i Statskogs forvaltning av fjellområdene og fokuserer på forhold som Statskog selv kan gjøre noe med i rollen som rettighetshaver. Pilotprosjektområdene er angitt i parentes:

1. Friluftslivsplanlegging i store, urørte naturområder på statens grunn (Altevassområdet i Indre Troms)  

2. Drift av fjellområder med villrein innenfor naturens tålegrenser (Njardarheim i Setesdal-Ryfylkeheiene)

3. Bærekraftig fiskeforvaltning (Salten  i Nordland):  

4. Bærekraftig småviltforvaltning (lirype) (Finnmark) 

Gjennom de to første prosjektene har statskog utviklet en metode for å klassifisere store, sammenhengende naturområder i forhold til registrerte miljøverdier (inkl. reindriftsinteresser) og dagens bruksmønster for friluftslivet. Ut fra dette vurderes sårbarheten som grunnlag for ferdselskanaliserende tiltak til ulike årstider og grad av tilrettelegging for friluftslivet. Prosessen skjer i nær dialog med lokale myndigheter og brukerinteresser. Disse pilotprosjektene vil danne mal for utformingen av kommende forvaltningsplaner på lignende områder som Statskog forvalter. 

Denne formen for forvaltningsplanlegging er særlig viktig i gjenværende villmarksområder og buffersonene rundt disse. Slike forvaltningsplaner gir først og fremst retningslinjer for Statskogs egen forvaltning og drift og har ingen juridisk bindende virkning. Kunnskapen som samles inn vil imidlertid kunne gi et viktig underlag for arealplanleggingen i berørte kommuner. 

På grunnlag av pilotprosjektene i Altevatn og Njardarheim vil det om kort tid bli utgitt       

en Håndbok for Statskogs arbeid med friluftsliv. De 4 pilotprosjektene og frilufts​håndboka beskriver rutiner som skal sikre at både arealforvaltningen, ferdselen og høstingen av vilt og fisk, tilfredsstiller kravene til en økologisk bærekraftig fjellforvaltning.

Det er videre meningen å samle de viktigste miljøstyringsrutinene i en Miljø- og kvalitets​håndbok for Statskogs utmarksforvaltning.  I Statskogs grunneierstab er det ansatt egen miljøvernrådgiver som koordinerer dette arbeidet og bistår ledelsen i kontakten med miljøvernmyndighetene og med frilufts- og miljøvernorganisasjonene.  
I Statskogs miljøarbeid er det vesentlig å sikre: 

· at biologisk mangfold og verdifullt natur- og kulturmiljø bevares og at frilufts​livets opplevelsesverdier ivaretas også for fremtidige generasjoner 
· at lover og forskrifter som gjelder for virksomheten overholdes
· at Statskogs virksomhet utvikles og drives med respekt for og i forståelse med sosiale og kulturelle verdier i de lokalsamfunn hvor Statskog virker
· at Statskog kontinuerlig arbeider for forbedring av egne miljøprestasjoner. Stikkordene her er ressurskunnskap, ressursforvaltningsplaner, kompetanseutvikling, god kommunikasjon med Statskogs omverden og regelmessige vurderinger av vesentlige miljøpåvirkninger og risikofaktorer.

Utvikling av miljøbasert turisme (”økoturisme”) på statsgrunn 
2002 er ikke bare ”Fjellenes År”. I tillegg er 2002 utpekt som FNs internasjonale år for økoturisme. I denne sammenheng vil jeg si litt om utvikling av slik turisme i og rundt de fjellområdene som Statskog forvalter.  

Jeg er klar over at begrepet økoturisme er omdiskutert. Begrepet henspeiler imidlertid på en turisme der hensynet til natur- og kulturmiljø er helt avgjørende for produktutvikling og gjennomføring. Viktige vilkår for økoturisme er bl.a. at den aldri må få preg av masse​turisme, at den ikke medfører nevneverdige fysiske inngrep i de naturområdene som besøkes og at den ikke gir uakseptable belastninger på natur- eller kulturmiljøet.

Som kjent er det vedtatt å utarbeide en nasjonal plan for nye nasjonalparker og andre større verneområder. Dette vil føre til opprettelse av en rekke nye verneområder samt en utvidelse av eksisterende nasjonalparker. Vi kan med sikkerhet fastslå at mye av dette vil komme på statsgrunn. 

Både eksisterende og foreslåtte nasjonalparker ligger for en stor del i næringssvake områder, hvor lønnsomheten i tradisjonelt jord- og skogbruk de siste tiår har gått kraftig tilbake. Jeg tror tiden nå er inne for å se hvilke muligheter villmark og urørt natur kan gi som grunnlag for ny nærings​virksomhet i disse områdene.  Ut  fra sitt generelle samfunns​ansvar som stor grunneier og rettighetshaver, mener jeg at Statskog må ha et gjennomtenkt forhold til  økoturisme og annen næringsutvikling som ikke forringer viktige miljøverdier.  
Det hevdes fra kompetent norsk fagmiljø at Norge snart må være det eneste landet i verden hvor lokal​befolkningen ikke jubler når det opprettes en ny nasjonal​park. I mange andre land fins det en rekke eksempler på at etablering av selv store verneområder, har gitt grunnlag for arbeidsplasser i tilstø​tende lokalsamfunn. Stikkord er:  informasjons​sentre, guide​virksomhet, transport og overnattingsbedrifter. Arbeidsplasser knyttet til slik virksomhet vil være en viktig ressurs i ethvert lokalsamfunn, ikke minst i områder som er i ferd med å tømmes for innbyggere i arbeidsfør alder.  

I mange land blir urørt natur i voksende grad betraktet som et aktivum for nyskapende næringsutvikling, ikke minst i de tilstøtende områdene. Mye kan tyde på at vi i Norge har vært unødig  tilbakeholdne med å akseptere selv skånsomme former for turisme i eller i randsonen til villmarkspreget natur. 

Tiden skulle nå være moden for å styrke alliansen mellom lokalsamfunn, miljøvern​myndigheter og rettighetshavere for å se nærmere både på muligheter og begrensninger. Etter min oppfatning er det mye mer som samler enn som skiller disse aktørene – jeg er for eksempel overbevist om at alle disse partene er enige om at naturen kan brukes, men ikke forbrukes.

For områder hvor staten er rettighetshaver vil Statskog og fjellstyrene være viktige aktører. I dette bildet vil kommunene ha en sentral rolle i arbeidet med å sikre at slik bruk skjer på grunnlag av gode arealplaner.

Fra Statskogs side er vi innstilt på å få til et konstruktivt samarbeid med berørte myndigheter.  I forbindelse med planlegging og utvikling av nærings​virksomhet på statsgrunn vil vi kunne bidra med  ressurs​oversikter og lokalkjente fagfolk med god kompetanse i utmarksforvaltning og utmarksdrift. I noen sammenhenger vil Statskog også kunne gå inn med økonomiske midler.  

I mitt politiske virke har jeg hatt gleden av å arbeide mye med forvaltningen av Svalbard, bl.a. som saksordfører for fjorårets stortingsmelding om Svalbard. Selv om det er mange forskjeller mellom Svalbard og fastlands-Norge vil jeg vise til dette området som et viktig referanseområde for villmarksbasert turisme, i stor grad basert på fredete områder. 

Gjennom seriøs og styrt satsing - og nært samarbeid mellom  turist​næringen og miljøvern​myndighetene -, har man vist at det går an å skape en lønnsom næring hvor turistene får oppleve noen av opplevelsesverdiene knyttet til nasjonalparker og andre verneområder - på miljøets premisser. Stikkordene er:  ferdselskanalisering, målrettet informasjon og en autorisa​sjonsordning for turistguider (som næringen selv har tatt initiativet til). 

Jeg er ganske sikker på at det må kunne gå an å utvikle lignende arbeidsplasser knyttet til en del av nasjonalparkene på fastlandet. Jeg tenker særlig på områder nær innfallsportene, men også bygdesamfunn i verne​områdenes ”forgård”. 

Et viktig suksesskriterium vil være at satsingen baseres på egnet fagkompetanse og god kunnskap om miljøforhold og lokal kultur.  
iNatur – et spennende samarbeid for friluftslivs-Norge
Helt til slutt synes jeg det er riktig å bruke denne anledningen til å si noen få ord om hvordan Statskog sammen med en del andre store frilufts-aktører arbeider for å gjøre jakt, fiske og andre friluftslivs-tilbud bedre tilgjengelige for folk flest.

Meningsmålinger viser at 83% av alle nordmenn er interessert i friluftsliv.  Er det en kjensgjerning at få kjenner til alle de spennende tilbudene som finnes rundt om i landet. Dette er Statskog med samarbeids​partnere i ferd med å gjøre noe med. Internett gir uante muligheter for å inspirere og nå ut til friluftslivsfolket med de opplevelsesmuligheter og tilbud som finnes bl.a. i fjell​områdene. 

Vi har samlet et knippe sentrale eiere;  Statskog, Norges Fjellstyresamband, Norges Jeger- og Fiskerforbund og Norges Skogeierforbund. Sammen har vi stiftet selskapet iNatur as (www.inatur.no) - en ny digital tjeneste innen friluftsliv.

Selskapet er i disse dager i full gang med å realisere det nye tilbudet som gjør at dere - før bjørka spretter til våren - kan finne fram til, booke og få anledning til å kjøpe/leie hytta, eller jakt- og fiskekortet over nettet  via iNaturs betalingsløsning. I samarbeid med Statens kartverk vil iNatur ha avanserte digitale kart, og du vil til og med kunne få kjøpt og skrevet ut dine turkart på egen skriver mot en beskjeden betaling. 

Eiernes visjonen er at  ”iNatur” skal bli den, ikke kommersielle, digitale tjenesten som tilgjengeliggjør friluftsliv, jakt og fiske for brukere i hele Norge”. 

For Statskogs vedkommende har vi bestemt at alle våre produkter vil være tilgjengelige fra dag 1, en del av fjellstyrenes og jeger- og fiskeforeningenes tilbud vil også være der – og viktigst av alt:  Alle tilbydere og informanter innen friluftsliv i Norge er velkommen til å ta i bruk iNatur som sin informasjons- markeds- og salgskanal.

Med dette eierskapet og det volum av tilbud vi kan legge inn i iNatur fra  lanserings​tidspunktet, tror vi på en langsiktig, solid og ettertraktet virksomhet på nettet. Denne satsingen vil ikke minst være et viktig tiltak i forhold til de mange som søker til fjells for avkobling og rekreasjon. Jeg synes det er fint å kunne fortelle om dette håndslaget til friluftsfolket  nettopp i ”Fjellenes år”.

Jeg ønsker dere alle : Velkommen til helsebringende fjellturer på statens grunn og - takk for oppmerksomheten!
